淩雲行
作者：張商英
朝代：宋

paragraphs: 麻姑何代仙，南城有遺壇。
雙練飛絕巘，天風逼人寒。
枯螺抱怪石，幾見海水乾。
清都在何許，烟霧不可干。
宮闕鏤白玉，輜軿駕朱鸞。
念非粗濁質，可以超雲端。
沖虛盡塵滓，變化生羽翰。
悠悠戚施子，汲汲營餔餐。
頎然碩且大，軀幹壓馬鞍。
奉養恐不至，齒髮忽已殘。
呼吸一時絕，枯骸積巑岏。
膝行望碧落，霄露零衣冠。
願聞道之妙，不用擲米丹。
人間寧足樂，棄去夫何難。